Pe data de 21 martie se sărbătorește Ziua Olteniei, zi instituită prin lege votată în Parlamentul României.
Ziua Olteniei, instituită prin Legea nr. 65/2017, se sărbătorește în fiecare an la data de 21 martie. Sărbătoarea aduce în atenția oltenilor și nu numai povești despre tradiții, personalități și istorie.
Mândri de felul lor sugubăț de-a fi, istoria, tradițiile, portul și mai ales de graiul ce-i face constant ținta glumelor, oltenii își serbează astăzi ziua. Ziua Olteniei a fost instituită pentru a marca "momentul în care Tudor Vladimirescu intră în București și coboară Podul Calicilor, ca fiind ziua Olteniei" pe 21 martie 1821.
Regiunea Oltenia este situată în sud-vestul României și are o suprafață de 29.212 km pătrați, cuprinzând cinci județe: Dolj, Olt, Vâlcea, Mehedinți și Gorj. Patrimoniul cultural al Olteniei reflectă istoria acestei regiuni de-a lungul a două milenii de existență.